‹‹የአውሮፓ ህብረት ከኢትዮጵያ ጋር ያለውን ግንኙነት በሁሉም ዘርፎች ለማጠናከር ዝግጁ ነው›› ያሉት ሚ/ር ላምብሪኒዲስ፤‹‹ለዚህ ወሳኙ በሠብአዊ መብት አያያዝ ላይ ተጨባጭ መሻሻል ማምጣት ነው›› ብለዋል፡፡ የመንግስት ባለስልጣናቱና የህብረቱ ልዩ ተወካይ ውይይት በዋናነት ያተኮረው ባለፈው ዓመት በሀገሪቱ ተከስቶ የነበረውን ህዝባዊ ተቃውሞ ተከትሎ በታሰሩ ግለሰቦች የሰብአዊ መብት አያያዝ ሁኔታ ላይ ሲሆን ከተቃውሞው ጋር ተያይዞ በሺዎች የሚቆጠሩ ዜጎች መታሰራቸው ለህብረተሰቡ አሳሳቢ ጉዳይ ነው ብለዋል - ላምብሪኒዲስ፡፡ የታሰሩ የተቃዋሚ ፓርቲ አመራሮችና ሌሎችም እንዲፈቱና የአስቸኳይ ጊዜ አዋጁም እንዲነሳ ልዩ ተወካዩ ጠይቀዋል፡፡ የአስቸኳይ ጊዜ አዋጁ በፍጥነት መነሳት መንግስት አቅጀዋለሁ ላለው የፖለቲካ ለውጥ ትልቅ ማሳያ እንደሚሆንም ሚስተር ላምብሪኒዲስ ገልፀዋል፡፡
